DA Den Europæiske Unions Tidende C 29/1

KOMMISSIONENS UDTALELSE

af 28. januar 2011

i henhold til artikel 7 i Europa-Parlamentets og Rådets direktiv 98/37/EF for så vidt angår et forbud, som de polske myndigheder har vedtaget angående en slagboremaskine af mærket VERTO MD-2009-153

(EØS-relevant tekst)

2011/C 29/01

1. De polske myndigheders meddelelse

I henhold til artikel 2, stk. 1, i direktiv 98/37/EF (1) om indbyrdes tilnærmelse af medlemsstaternes lovgivning om maskiner (som fandt anvendelse indtil den 29. december 2009) skal medlemsstaterne træffe de nødvendige foranstaltninger for, at de maskiner, som direktivet finder anvendelse på, kun kan markedsføres og ibrugtages, hvis de ikke bringer personers og i givet fald husdyrs eller goders sikkerhed og sundhed i fare, når de installeres og vedligeholdes på passende vis og anvendes i overensstemmelse med deres bestemmelse.

I henhold til direktivets artikel 7, stk. 1, skal en medlemsstat, hvis den konstaterer, at maskiner, der er forsynet med CE-mærkning, og som anvendes i overensstemmelse med deres bestemmelse, vil kunne frembyde fare for personers og i givet fald husdyrs eller goders sikkerhed, træffe alle nødvendige foranstaltninger for at trække maskinerne tilbage fra markedet, forbyde deres markedsføring og ibrugtagning eller indskrænke deres frie bevægelighed. Medlemsstaten underretter straks Kommissionen om disse foranstaltninger og anfører grundene til sin beslutning.

Den 26. februar 2009 underrettede de polske myndigheder Kommissionen om en foranstaltning, der forbyder markedsføring af en håndholdt bærbar elektrisk slagboremaskine af mærket VERTO, type 50G502. Maskinen var fremstillet af Zhejiang Wuyi Gongli Electric Machine Co. Ltd, F. H. Shan Ind. Zone Donggan, 321201 Wuyi Zhejiang Prov., Kina og markedsført af Topex Sp. z.o.o Sp. k., ul. Pograniczna 2/4, 02-285 Warszawa, Polen.

Det dossier, der blev sendt til Kommissionen indeholdt en EF-overensstemmelseserklæring udfærdiget af Topex Sp. z.o.o og dateret den 22. oktober 2007.

I henhold til direktivets artikel 7, stk. 2, skal Kommissionen efter at have holdt samråd med de berørte parter tage stilling til, om den finder den pågældende foranstaltning berettiget eller ej. Hvis foranstaltningen anses for at være berettiget, underretter Kommissionen medlemsstaterne, så de kan træffe alle nødvendige foranstaltninger med hensyn til det pågældende udstyr i overensstemmelse med deres forpligtelser i henhold til artikel 2, stk. 1.

2. De polske myndigheders begrundelse

De polske myndigheder traf foranstaltningen med den begrundelse, at slagboremaskinen ikke var i overensstemmelse med nedenstående væsentlige sundheds- og sikkerhedskrav i bilag I til direktiv 98/37/EF under henvisning til specifikationerne i de harmoniserede europæiske standarder EN 60745-1:2003 — Elektrisk motordrevet håndværktøj — Sikkerhed — Del 1: Generelle bestemmelser, og EN 60745-2-1:2003 — Elektrisk motordrevet håndværktøj — Sikkerhed — Del 2-1: Særlige bestemmelser for boremaskiner og slagboremaskiner, som der henvises til i EF-overensstemmelseserklæringen:

1.5.1 — Risici, der skyldes elektrisk energi

Utilstrækkelig forstærket isolering: Der opstod tilbageslag mellem tilgængelige metaldele (spindel) og strømførende dele på et spændingsniveau under den foreskrevne tærskel, hvilket indebar risiko for elektrisk stød.

1.7.3 — Mærkning

Boremaskinen var ikke korrekt mærket: Dataskiltet faldt af, hvilket kan indebære mangel på oplysninger, som er nødvendige for, at maskinen kan anvendes sikkert.

3. Kommissionens udtalelse

Kommissionen anmodede den 28. juli 2010 pr. brev Topex Sp. z.o.o. — som underskrev EF-overensstemmelseserklæringen — om at fremsende firmaets bemærkninger til de polske myndigheders foranstaltning. Indtil dato har man ikke modtaget noget svar.

På baggrund af den foreliggende dokumentation finder Kommissionen, at de polske myndigheder har påvist, at den maskine, som er genstand for forbuddet, ikke er i overensstemmelse med ovennævnte væsentlige sundheds- og sikkerhedskrav. Maskinens manglende overensstemmelse er til alvorlig fare for brugerens sikkerhed.

Efter at have fulgt den foreskrevne procedure er Kommissionen således af den opfattelse, at de polske myndigheders foranstaltning er berettiget.

Udfærdiget i Bruxelles, den 28. januar 2011. På Kommissionens vegne Antonio TAJANI Næstformand

(1) EFT L 207 af 23.7.1998, s. 1.